Petrecerea a fost un foarte bun prilej de socializare pentru toți invitații, însă vânătorii spun, mai în glumă, mai în serios, faptul că a fost dedicată soțiilor lor și ale pescarilor, pentru că le acceptă și chiar susține acest viciu costisitor.
Este o masă festivă care, de regulă, are loc la finalul sezonului de vânătoare, iar de la ea nu lipsesc reprezentanții Instituției Prefectului, ai Consiliului Județean Satu Mare, sau ai partidelor politice.
"A fost o atmosferă unică la balul vânătorilor și pescarilor organizat de Asociația Județeană a Vânătorilor și Pescarilor Sportivi Satu Mare.
Un eveniment de ținută, la care am avut plăcerea de a participa alături de colegii mei din organizația PSD Satu Mare.
Țin să mulțumesc pentru buna colaborare pe care Instituția Prefectului o are cu dumneavoastră (AJVPS) și pentru promptitudinea cu care ați răspuns mereu apelurilor noastre atunci când a fost nevoie să interveniți pe fondurile de vânătoare la combaterea bolilor. Nu am fost scutiți de probleme nici în ultimul an.
Am avut parte de pestă porcină la mistreți și de rabie. Împreună cu dumneavoastră, vânătorii din județ, cu specialiștii de la Direcția Sanitar Veterinară și pentru Siguranța Alimentelor cu autoritățile locale cred că am reușit să combatem bolile și să limităm pagubele.
Țin să felicit conducerea asociației pentru că reușește să dea dovadă mereu de unitate. Asociația este una privată, multi-etnică, multi-culturală și multi-confesională este exact ceea ce avem noi și ceea ce ne reprezintă ca locuitori ai județului Satu Mare.
Pe lângă vânători, n-aș vrea să-i uităm nici pe pescari.
Din ce știu eu, după Tulcea, sunt cei mai mulți pescari legitimați în județul Satu Mare, deci nu numai vânătorii, ci și pescarii sunt numeroși în județ. Felicitări organizatorilor!
Vă mulțumesc pentru invitație!", a declarat prefectul Radu Roca.
Un eveniment reușit
A fost un eveniment reușit, la care s-au întâlnit sătmăreni din diferite categorii socio-profesionale, și care a pus la aceeași masă pacientul cu medicul, angajații cu întreprinzătorul și așa mai departe.
Însă au avut, cu toții, un subiect comun de discuție: sezonul de vânătoare care s-a dovedit a fi unul foarte bun și fără incidente.
Practicanții acestui sport sunt de părere că vânătoarea este o necesitate, pentru a crea un echilibru în ecosistem, ca de exemplu, în arealele unde mistreții s-au înmulțit peste măsură și produc pagube în culturile fermierilor.
Asociația vânătorilor și pescarilor sportivi din județul Satu Mare este o organizație bine gestionată și foarte numeroasă, formată din peste 3.500 de membri pescari și peste 650 vânători, organizați în trei grupuri de vânătoare, respectiv Negrești, Satu Mare și Carei.
AJVPS Satu Mare are 21 de grupe de vânători, 23 de fonduri de vânătoare gestionate și unul de vânătoare pe care pescuiesc, format din râul Tur, Crasna și Someș cu afluenții săi.